Rusia acuză Marea Britanie că e un „participant de facto” în războiul din Ucraina
Data publicării:
Ambasadorul rus la Londra, Andrei Kelin, a acuzat vineri Marea Britanie că este „un participant de facto” în războiul din Ucraina, pentru că trimite arme Kievului și furnizează informații în timp real, relatează Sky News.
Andrei Kelin a declarat pentru postul de televiziune rus Rossiya-24 că Marea Britanie este considerată un participant de facto în războiul din Ucraina pentru că furnizează arme Kievului și informații în timp real.
Anterior, Rusia a avertizat Marea Britanie că dacă Ucraina va folosi arme britanice pentru a ataca teritoriul rus, cum a sugerat ministrul britanic de Externe David Cameron, Moscova ar putea riposta prin atacuri asupra instalaţiilor şi echipamentelor militare britanice amplasate atât în Ucraina, cât şi în alte ţări, relatează agenţiile Reuters şi EFE.
„Rusia vede în declaraţiile lui Cameron o confirmare a escaladării grave şi a implicării crescânde a Londrei în acţiunile militare de partea Kievului”, a transmis MAE rus.
De asemenea, acesta consideră afirmaţiile „belicoase şi provocatoare” ale ministrului britanic de Externe ca fiind o „recunoaştere de facto a implicării ţării sale ca parte în conflict”.
David Cameron declara la începutul lunii că nu are obiecţii dacă armele furnizate de Regatul Unit sunt folosite pentru a lovi în interiorul Rusiei. Într-un interviu pentru Reuters, el a declarat că „Ucraina are dreptul de a lovi în interiorul Rusiei, deoarece Rusia lovește în interiorul Ucrainei ... Ucraina simte nevoia să se apere”.
Premierul britanic Rishi Sunak a anunţat, în aprilie, un ajutor suplimentar de 500 de milioane de lire sterline (584 de milioane de euro) pentru a ajunge la trei miliarde de lire pe an (3,5 miliarde de euro), precum şi furnizarea de noi muniţii. Acestea includ bombe ghidate cu precizie, rachete de apărare aeriană şi echipamente pentru 100 de echipe mobile de apărare aeriană pentru a permite Ucrainei să doboare drone şi rachete ruseşti, potrivit diplomaţiei britanice.